পঙ্কজ সাহা

**পঙ্কজ সাহা** ( জন্ম:- ১১ মে ১৯৪৬) হলেন একজন প্রখ‍্যাত ভারতীয় বাঙালি কবি, লেখক, নাট্যকার এবং পূর্ব ভারতের বিশিষ্ট টেলিভিশন ব্যক্তিত্ব এবং একসময়ে পান দূরদর্শনের সর্বময় অধিকর্তার দায়িত্ব। বেতার, টেলিভিশন ছাড়াও দুই বাংলার সাহিত্য সংস্কৃতি জগতে সুনাম অর্জন করেন। 
## জন্ম ও শিক্ষা জীবন
পঙ্কজ সাহার জন্ম ১৯৪৬ খ্রিস্টাব্দের ১১ মে ব্রিটিশ ভারতের অধুনা বাংলাদেশের চাঁপাইনবাবগঞ্জ জেলা শহরে।তবে তাঁর বিদ্যারম্ভ বাঁকুড়ার পাঠশালায়। তারপর তিনি বাঁকুড়া জেলা স্কুলে তৃতীয় শ্রেণীতে ভর্তি হন। তাঁর পিতা মণীন্দ্রনাথ সাহা ছিলেন একজন অধ্যাত্ম পুরুষ এবং একজন বাচিক শিল্পী। তিনি মধুর ও দৈবকণ্ঠে আবৃত্তি করতেন বাংলা, সংস্কৃত ও ইংরাজী কবিতা। অধ্যাত্ম জীবন নিয়ে রচনা করেন চার খণ্ডের "ব্রহ্মবাণী" গ্রন্থ। তিনিই পঙ্কজকে আবৃত্তি করতে প্রথম অনুপ্রাণিত করেন। তার প্রথম আবৃত্তির কবিতাটি ছিল রবীন্দ্রনাথের "তালগাছ"। কিন্তু সরকারি চাকরিসূত্রে তিনি নানাস্থানে বদলি হতেন, সেকারণে পঙ্কজকে প্রথমদিকে পিতার কর্মস্থলের কাছাকাছি স্কুলে পড়াশোনা করতে হয়। মেদিনীপুর ও উড়িষ্যা-সীমান্তে বদলি হলে প্রথমে দাঁতন হাইস্কুল ও পরে মুর্শিদাবাদে পিতামহ আশুতোষ সাহার কাছে থেকে লালগোলার এম এন অ্যাকাডেমিতে পড়াশোনা করেন। সপ্তম শ্রেণিতে উত্তীর্ণ হলে তাঁর পরিবার কলকাতার আসে এবং তিনি বড়িশা হাই স্কুলে ভর্তি হন। ছোটবেলা হতেই পঙ্কজ রবীন্দ্র-সংস্কৃতির সংস্পর্শে আসেন। কিরণশশী দে-র কাছে বাল্য বয়সে চিত্রকলা শেখেন আর শুরু করেন কবিতা লেখা। তার প্রথম কবিতা প্রকাশিত হয় "সংঘ-সাথী" নামের এক পত্রিকায়।  তারপর আবার যাদবপুর বিশ্ববিদ্যালয়ের অধীনস্থ যাদবপুর হাইস্কুলে। কিশোর বয়সেই বিজ্ঞান বিষয়ে উপদেশ নিতে যেতেন সত্যেন্দ্রনাথ বসুর কাছে আর চলচ্চিত্র বিষয়ে ক্লাসের উপদেশ নিতে যেতেন সত্যজিৎ রায়ের কাছে। উচ্চমাধ্যমিক পাশের পর প্রথমদিকে বিজ্ঞান বিভাগের ছাত্র হয়েও, পিতার উপদেশে কলা বিভাগের রাষ্ট্রবিজ্ঞান ও আন্তর্জাতিক সম্পর্ক বিষয় নিয়ে পড়াশোনা করেন। এর পাশাপাশি তিনি দূরশিক্ষণ ব্যবস্থায় বিশ্বভারতী হতে বাংলা ভাষা ও সাহিত্যে "আদ্যতীর্থ" ও "মধ্যতীর্থ" উপাধি লাভ করেন এবং সেই সঙ্গে পুণের ভারতীয় চলচ্চিত্র ও দূরদর্শন সংস্থানের প্রথম ব্যাচের ছাত্র হিসাবে তিনি অত্যন্ত সাফল্যের সাথে চলচ্চিত্র পরিচালনা এবং প্রযোজনার কোর্স সম্পন্ন করেন।

## কর্মজীবন
১৯৭০ খ্রিস্টাব্দে পঙ্কজ সাহা আকাশবাণী কলকাতা কেন্দ্রের যুববাণী বিভাগে যোগ দিয়ে কর্মজীবন শুরু করেন। যুববাণীর উদ্বোধনী অনুষ্ঠানে তারই লেখা নাটক "দুই মেরুর দ্বন্দ্ব" মঞ্চস্থ হয়। আকাশবাণী কলকাতার অধিকর্তা পি ভি কৃষ্ণমূর্তির সহযোগিতায় তিনি 'যুব জগত', 'শহরের ঝলক', 'বিদ্যায়তন থেকে', শহরতলি থেকে' ইংরাজিতে 'স্পোকেন ওয়ার্ডস্ প্রোগ্রাম' ইত্যাদি অনুষ্ঠান যোগ করেন। তার প্রযোজিত বেতার নাটক 'স্বপ্নবিদ্ধ', 'ছকে বন্দী ময়ূর', 'রবীন্দ্রনাথ সে' জনপ্রিয় হয়।

১৯৭৫ খ্রিস্টাব্দে পঙ্কজ সাহা কলকাতা দূরদর্শনে অধুনা ডিডি বাংলায় প্রথমে প্রযোজক হিসাবে যোগ দিয়ে পরে অধিকর্তা হিসাবে অবসর নেন। কলকাতা দূরদর্শনের আদিলগ্ন হতেই তিনি মানুষের নান্দনিক বোধের উন্মেষ ও বিকাশ ঘটাতে 'সাহিত্য-সংস্কৃতি', দর্শকের দরবারে', নববর্ষের বৈঠক' সহ জনপ্রিয় অনুষ্ঠানের সূচনা করেন। মোলায়েম ভরাট কণ্ঠস্বরে, বাচনভঙ্গির ঋদ্ধতায় এবং শব্দচয়নের দক্ষতায় সেসময়ে টেলিভিশনের আইকন হয়ে ওঠেন পঙ্কজ সাহা। এছাড়াও, তিনি সযত্নে এবং অমানুষিক পরিশ্রমে বাংলার সকল বাচিক শিল্পী, সাহিত্যজগতের মানুষদের নিয়ে দূরদর্শনে সংস্কৃতিমূলক অনুষ্ঠানের উপস্থাপনা করেছেন।

বাংলাদেশের মুক্তিযুদ্ধে পঙ্কজ সাহা একজন বেতার সাংবাদিক ও সংস্কৃতকর্মীর ভূমিকায় ছিলেন। ১৯৭১ খ্রিস্টাব্দে নয় মাস তিনি কলকাতা থেকে মুক্তিযুদ্ধের খবরাখবর নিয়মিত সংগ্রহ ও প্রচারে সরাসরি যুক্ত ছিলেন। মুক্তিযুদ্ধ ভিত্তিক অনুষ্ঠানসহ শরণার্থীদের মানবিক সাহায্য করেছেন।

এরপর তিনি আন্তর্জাতিক প্রতিযোগিতায় অংশ নিয়ে ১৯৮৪ খ্রিস্টাব্দে বিবিসি লন্ডনের প্রযোজকের পদে নিযুক্ত হয়ে লন্ডনবাসী হন। পঙ্কজ সাহার জীবনে বিলেতবাস ছিল অন্যতম অধ্যায়। কাজের মাঝে তিনি বাচিক শিল্প নিয়ে অনুসন্ধান করেছেন, শিক্ষকতাও করেছেন। সেখানে আন্তর্জাতিক কবিতা পাঠের আসরে অংশ নেন এবং তার বহু কবিতা ইংরাজীতে অনুবাদ করেন অ্যান্ড্রিউ ওয়ারহ্যাম। 
পাঁচ বছর পর দেশে ফিরে তিনি দূরদর্শন কেন্দ্র রাঁচি, শান্তিনিকেতন, কলকাতা কেন্দ্রের অধিকর্তার দায়িত্ব পালন করেন। 

পঙ্কজ সাহা কবিতা আবৃত্তি তথা বাচিক শিল্প নিয়ে ব্যাপক আন্দোলনের সূত্রপাত করেন। প্রতিষ্ঠা করেন 'ইন্সটিটিউট অব অডিও ভিজ্যুয়াল কালচার' নামের সংস্থা। 

এ পর্যন্ত পঙ্কজ সাহার বাইশটি কবিতাগ্রন্থ ভারত ও বাংলাদেশের বিভিন্ন প্রকাশনা সংস্থা থেকে প্রকাশিত হয়েছে। তাঁর কবিতা গ্রন্থ ইংরাজী ছাড়াও হিন্দি, ওড়িয়া, ফরাসী ইত্যাদি একাধিক ভাষায় অনূদিত হয়েছে 
;প্রকাশিত গ্রন্থসমূহ- 
**শব্দ ফেরে না* (১৯৮৯)
**মৃত‍্যুর জন্মদিন* (১৯৯৪), দে’জ পাবলিশিং, কলকাতা।
**স্বনির্বাচিত প্রেমের কবিতা* (১৯৯৫), প্রমা প্রকাশনী, কলকাতা
**জেনি না শকুন্তলা* (১৯৯৬) , দে’জ পাবলিশিং, কলকাতা 
**সময়ের নাম মানুষ* (১৯৯৭), দে’জ পাবলিশিং, কলকাতা
**নির্বাচিত কবিতা* (২০০০) দীপ প্রকাশন, কলকাতা 
**প্রেমের কবিতা* (২০০১), সৃষ্টি প্রকাশন, কলকাতা 
**কালাধারে স্বপ্ন* (২০০৫), পুনশ্চ, কলকাতা
**বাংলা নদী পারাপার* (২০১৭) পিয়াল প্রিন্টিং অ‍্যান্ড পাবলিকেশন, ঢাকা বাংলাদেশ 
**প্রিয় পঁচিশ* (২০১৮), শব্দ হরিণ
**পঙ্কজ সাহার শ্রেষ্ঠ কবিতা* (২০১৯), আগামী প্রকাশন, ঢাকা, বাংলাদেশ 
**কথানদী*
**নীরবতার স্বপ্ন*
**আগুন আর বৃষ্টি*
;বাংলা ছড়া-
**আপ্পন ঝাপ্পন* (১৯৯৯) দে’জ পাবলিশিং, কলকাতা
**মজা কথা খুশি কথা* (১৯৯৯), পত্রভারতী, কলকাতা
**ছডা এক্কে ছড়া* (২০০৪), পুনশ্চ, কলকাতা
**সেরা ছড়া* (২০০৫), কুসুমের ফেরা প্রকাশন
:ইংরাজী অনুবাদ-
**ওয়ার্ডস্ আনরিটার্ন্ড* অ্যান্ড্রিউ ওয়ারহ্যাম কর্তৃক অনূদিত
**পঙ্কজ সাহা সিলেক্টেড পোয়েমস্* (২০২২),অ্যান্ড্রিউ ওয়ারহ্যাম ও বৌদ্ধায়ন মুখোপাধ্যায় কর্তৃক অনূদিত, অক্সফোর্ড বুক স্টোর, কলকাতা 
;অন্যান্য গ্রন্থ-
**বঙ্গবন্ধু এবং বাংলাদেশের মুক্তিযুদ্ধ আমার ব্যক্তিগত স্মৃতি*, সপ্তর্ষি প্রকাশন।

## পুরস্কার ও সম্মাননা

পঙ্কজ সাহা সাহিত্যকর্মের জন্য বহু পুরস্কার ও সম্মাননা লাভ করেন। উল্লেখযোগ্য পুরস্কারগুলি হল-
*মাইকেল মধুসূদন পুরস্কার, 
*সাহিত্য সেতু পুরস্কার, 
*সর্বভারতীয় লেখক সম্মেলন পুরস্কার, 
*মার্কিন যুক্তরাষ্ট্র থেকে উৎসব সাহিত্য পুরস্কার, *সুইডেন থেকে উত্তর দেশ সাহিত্য পুরস্কার, 
*দিশারী পুরস্কার, 
*কবি সুভাষ স্মৃতি পুরস্কার, 
*সৌমেন্দ্রনাথ ঠাকুর পুরস্কার এবং
*নিখিল ভারত বঙ্গ সাহিত্য সম্মেলন পুরস্কার।

টেলিভিশনের পর্দায় উল্লেখযোগ্য অবদান রাখার জন্য
*পশ্চিমবঙ্গ সরকার কর্তৃক *আজীবন সম্মাননা পুরস্কার* এবং
*বাংলাদেশ সরকার কর্তৃক *বাংলাদেশের মুক্তিযুদ্ধের বন্ধু' পুরস্কার* -এ ভূষিত হন। 

## তথ্যসূত্র

বিষয়শ্রেণী:১৯৪৬-এ জন্ম
বিষয়শ্রেণী:জীবিত ব্যক্তি
বিষয়শ্রেণী:চাঁপাইনবাবগঞ্জের ব্যক্তি
বিষয়শ্রেণী: যাদবপুর বিশ্ববিদ্যালয়ের প্রাক্তন শিক্ষার্থী
বিষয়শ্রেণী: বাচিক শিল্পী 
বিষয়শ্রেণী: ভারতীয় টেলিভিশন ব্যক্তিত্ব
বিষয়শ্রেণী: ভারতীয় টেলিভিশন উপস্থাপক